Paraflu Angel Red 4lt - A.Hellas
Paraflu Angel Red 4lt
Τιμή χωρίς ΦΠΑ: 5,00EUR
Θέλω να λαμβάνω ειδοποιήσεις για αλλαγές/ανανεώσεις του προϊόντος Paraflu Angel Red 4lt Dr MJ du Plessis Gereformeerde Kerk Bellville Datum: 13 November 2005 (aand)
Sing vooraf: Psalm 25:3, 5
Teks: Romeine 8:33, 34; Kategismus Sondag 23
Wie sal beskuldiging inbring teen die uitverkorenes van God? God is dit wat regverdig maak. Wie is dit wat veroordeel? Christus is dit wat gesterf het, ja, meer nog, wat ook opgewek is, wat ook aan die regterhand van God is, wat ook vir ons intree. (Romeine 8:33-34 AFR53)
Hoe word ons regverdig voor God? Romeine 8 beskryf die hele proses.
In Romeine 8:1-15 openbaar die Here dat ons deur God regverdig word.
Van Romeine 8:16 af openbaar die Here dat ons erfgename van die ewige lewe is.
Die Here openbaar dat daar in die Here Jesus vir ons ’n pad van verlossing gegee word. Dit beskryf hoe dit gebeur dat ons deur die Here Jesus Christus die ewige lewe bereik.
Van Romeine 8:30 af openbaar die Here ons vryspraak en dat niks maar niks ons van God se liefde kan skei nie.
Die Here openbaar dus hoe die volle lewe met ons loop. Die hele lewe is vol genade en oordeel – vreugde en smart.
Ons weet en ervaar almal dat ons baie keer deur ons eie sondes verdoem word tot in die diepste dieptes van hel.
Ons ervaar soms selfs die angs en die ontsettende hartseer en verwyte wat die mense in die hel ook ervaar – al is dit nie in die volle diepte daarvan nie.
Ons beleef ook oomblikke en tye wat ons weet dat die smet van ons sondes ons heeltemal van die heerlikheid van die Here beroof het.
Tog is ons nie verlore nie, want deur ons geloof is daar meer dinge waarvan ons weet as net hierdie oomblikke van oordeel:
Ons weet dat ons steeds kinders van God is omdat die Here Jesus ons verlos het van al ons sondes.
Ons weet ook dat die Here se teenwoordigheid nie van ons af padgee nie – Hy bly ewig by ons en Hy soek ons altyd op wanneer ons sondig. Hy beweeg ons dan tot berou en bekering met die inwerking van God die Heilige Gees.
Geloof is om al hierdie dinge te kan ken en weet.
Die ding wat deesdae vir gelowiges gevra word, is: Watter saak maak dit vir jou dat jy al die dinge glo? Gaan dit iets aan jou lewe verander?
Natuurlik maak die dinge vir ons baie saak, want die lewe gaan nie net oor nou nie.
Die lewe gaan ook (veral) oor wat met my gaan gebeur wanneer ek doodgaan en die tyd daarna.
Die dinge gee my die versekering dat ek voor God geregverdig is deur die Here Jesus Christus.
Dit gee my die versekering dat die lewe nie tevergeefs is nie. Ek moet net aanhou om God eerlik en opreg te aanbid en te bely. Hy sal my opneem in sy koninkryk.
Dit gaan dus oor die waarde wat die regverdiging deur die Here Jesus vir my het.
Ons is voor die Here baie soos Mefiboset, Jonathan se seun, voor Dawid was. Hy het geen regte gehad nie, maar tog het Dawid al Saul se besittings vir hom gegee met die versekering dat hy altyd brood aan Dawid se koningstafel mag eet.
Uit die bloute het daar vir hom versorging gekom. Hy het genade gekry waarop hy geen reg of aanspraak gehad het nie.
Net so is ons: Ons is vuil in ons sondes.
Maar nogtans dek God vir ons sy tafel van genade.
Ons ontvang sonder enige verdienste die Brood van die lewe – die Here Jesus se versoening, die ewige lewe en al die heerlikheid wat daarmee saamgaan.
Daar is nog ’n ooreenkoms tussen ons en Mefiboset: Hy erf die besittings van sy oupa. Dit is besittings waarop hy nie meer enige reg gehad het nie, want sy oupa se sondes het hom daarvan vervreem.
Net so is die ewige lewe van ons vervreem. Deur die sondeval het ons nie meer enige reg op die ewige lewe nie.
Maar deur God se genade vir ons in die Here Jesus Christus kom ons weer in aanmerking vir die heilsgoedere wat ons verloor het omdat ons vroegste stamvader daarvan afstand gedoen het.
Die Here se regverdigheid behoort eintlik te sê dat die enigste manier om ons te vergeld vir die dinge wat ons in die lewe gedoen het, is om ons tot in ewigheid te verdoem. Hy behoort die ewige lewe van ons af weg te neem en ons met die ewige dood te straf – dis wat ons verdien.
Maar die Here werk nie so nie. Sy regverdigheid is anders as ons s’n.
Sy regverdigheid het ook deernis wat ons nie ken nie.
In die liefde wat Hy vir ons het, laat Hy sy Seun in ons plek sterf en gestraf word, sodat Hy ons volkome vry van straf kan verklaar.
In ons regsprosedure is dit ongehoord dat iemand aan ’n reeks oortredings en skandes skuldig bevind word en dan sommer net so uit die hand vrygespreek sal word en sonder enige waarskuwing of straf weer op die straat losgelaat word.
Maar in God se hofsaal oor elkeen van ons persoonlik se saak, gebeur dit tog! Romeine 8:33 stel dit duidelik dat God sy kinders regverdig maak en dat niemand ’n klag teen hulle kan inbring nie!
Ons sing dit ook treffend:
Waar is die mond wat durf verdoem as God sy kind regverdig noem? (Skrifberyming 5-4 – Paastriomf)
Ons kan van al die dinge maar net met diep dankbaarheid sê: Die Here red ons sonder enige verdienste van ons kant af. Ons gewetes sal ons altyd aankla dat ons lewe soveel sondes daarin het dat ons nie hierdie genade van die Here werd is nie.
Alles is net die genade van die Here alleen.
Hy gee genade in die versoening wat deur die Here Jesus geskenk word.
Die versoening deur die Here Jesus Christus is die enigste oorsaak dat ons regverdig verklaar kan word.
Ons is in dieselfde posisie as die tollenaar in die gelykenis wat gaan bid het.
Deur God se genade kom ons voor die aangesig van die Here.
Deur die genade mag ons bid.
Deur die genade van ons Here Jesus mag ons regverdig weggaan.
Romeine 8 leer baie mooi dat ons die volheid van God se genade vind deur die Here Jesus alleen.
Wat sal ons dan van hierdie dinge sê? As God vír ons is, wie kan teen ons wees? (Romeine 8:31 AFR53)
Die bedoeling van die woorde is baie duidelik: Daar kan net een uitspraak oor die sonde gegee word: Die genade van God beskerm ons teen sy veroordeling.
Daarom gaan die Woord verder en wys ons daarop dat God selfs sy eie Seun nie gespaar het nie, maar Hom vir ons almal oorgegee het! Hy gee ook vir ons wat Hom bely al die genadegawes saam met die Here Jesus Christus.
Hy wat selfs sy eie Seun nie gespaar het nie, maar Hom vir ons almal oorgegee het, hoe sal Hy nie saam met Hom ons ook alles genadiglik skenk nie? (Romeine 8:32 AFR53)
Wat beteken dit dat die Here Hom vir ons almal oorgegee het?
Die Here Jesus het onder die toorn en oordeel van die Here gebuig ter wille van ons oortredinge teen die Here.
Die skuldbrief van ons sondes was teen sy kruis vasgeslaan!
Die Here Jesus het klaar al hierdie dinge deurgemaak sodat daar vir ons genade kan wees. Waarom sal God dan nou sy genade van ons af weghou?
Dis waarom die Bybel hier leer dat die Here juis nie sy genade van ons af weghou nie, maar inderdaad skenk!
Maar daar word ’n baie belangrike eis aan ons gestel: Ons moet glo in die Here Jesus as ons Verlosser! Luister hoe stel Romeine 5:1, 2 dit:
Omdat ons dan uit die geloof geregverdig is, het ons vrede by God deur onse Here Jesus Christus; deur wie ons ook deur die geloof die toegang verkry het tot hierdie genade waarin ons staan; en ons roem in die hoop op die heerlikheid van God. (Romeine 5:1-2 AFR53)
Ons moet baie waaksaam wees dat ons nie die regverdigmaking deur die Here Jesus verwerp nie.
Ons het die geneigdheid om soms baie rond te spartel in ons pogings om onsself te regverdig.
Soms stel ons onsself aan as beoordelaars oor die behoeftes van ons geloof en ons siel.
As ons dit doen, mis ons juis die regverdigmaking deur die Here Jesus, want dan probeer ons voortwoeker in ons eie krag.
Daar is net een pad: Ons aanvaar die Here Jesus as ons God en ewige Verlosser. Ons glo in Hom en ons weet dat ons by Hom die ware vrede kry. Ons verwag van Hom alleen die volle skuldvergifnis van die toorn van die Here.
Kom ons lees dit wat ons hieroor bely in die Heidelbergse Kategismus Sondag 23:
Antwoord: Dat ek in Christus voor God geregverdig en ’n erfgenaam van die ewige lewe is (a).
Antwoord: Slegs deur ’n ware geloof in Jesus Christus (a); so dat al kla my gewete my aan dat ek teen al die gebooie van God swaar gesondig het en nie een daarvan gehou het nie (b) en dat ek nog gedurigdeur tot alle kwaad geneig is (c), God nogtans (d) aan my sonder enige verdienste van my kant (e), uit louter genade (f) die volkome genoegdoening (g), geregtigheid en heiligheid van Christus skenk (h). Dit reken Hy my toe asof ek nooit sonde gehad of gedoen het nie, asof ek self al die gehoorsaamheid volbring het wat Christus vir my volbring het (i). Aan hierdie weldaad het ek deel vir sover ek dit met ’n gelowige hart (j) aanneem.
(a) Rom 3:21, 22, 24; 5:1, 2; Gal 2:16; Ef 2:8, 9; Fil 3:9. (b) Rom 3:9. (c) Rom 7:23. (d) Rom 4:4;
2 Kor 5:19. (e) Tit 3:5; Deut 9:6; Eseg 36:22. (f) Rom 3:24; Ef 2:8. (g) 1 Joh 2:2. (h) 1 Joh 2:1.
(i) 2 Kor 5:21. (j) Rom 3:22; Joh 3:18.
Slotpsalm 89:1, 17
Datum: 13 November 2005 (aand)